**POSODOBITEV GIMNAZIJSKIH PROGRAMOV 2008–2014**

**Zaključna konferenca**

**projekta Posodobitev programov v strokovnih gimnazijah 2008–2014**

**30. 9.–1. 10. 2014, Kongresni center Bernardin, Portorož**

Po šestih letih intenzivnega dela se zaključuje pomemben vseslovenski projekt Posodobitev gimnazijskih programov v splošnih in strokovnih gimnazijah.

**Ob zaključku projekta bo 30. 9. in 1. 10. 2014 v Kongresnem centru Bernardin, Grand Hotel Bernardin, Obala 2, Portorož, potekala Zaključna konferenca projekta Posodobitev gimnazijskih programov v strokovnih gimnazijah 2008–2014.** Konferenca je namenjena prikazu skupnega dela, rezultatov projekta in razmisleku, kako si delo **Konzorcija strokovnih gimnazij** predstavljamo v perspektivi 2014–2020. Upamo tudi, da bomo lahko skupaj oblikovali izhodišča nadaljnjega razvoja strokovnih gimnazij.

Posodobitev **gimnazijskih programov v strokovnih gimnazijah** je potekala v okviru **KONZORCIJA STROKOVNIH GIMNAZIJ (KSG)**, ki ga je od ustanovitve leta 2008 vodila **Elektrotehniško-računalniška strokovna šola in gimnazija Ljubljana (Vegova Ljubljana).** V konzorciju je sodelovalo 32 strokovnih gimnazij (tehniške, ekonomske in umetniške), ki so v šestih letih počrpale razpisna sredstva v višini 1,999.800 € (MIZŠ, š. l. 2008/09, [Javni razpis za sofinanciranje projekta posodobitev gimnazijskih programov](http://www.mss.gov.si/si/okroznice_razpisi_in_javna_narocila/javni_razpisi/?tx_t3javnirazpis_pi1%5bshow_single%5d=857). Na tem razpisu sta za sredstva kandidirala dva gimnazijska konzorcija (za splošne/strokovne gimnazije).

**Kot poslovodeča šola za strokovne gimnazije je bila izbrana Elektrotehniško-računalniška strokovna šola in gimnazija Ljubljana (Vegova Ljubljana).** Izbrani so bili tudi člani Upravnega obora Konzorcija strokovnih gimnazij iz petih strokovnih gimnazij od 32 vključenih strokovnih gimnazij. KSG od svojega nastanka tesno sodeluje z Zavodom Republike Slovenije za šolstvo kot svetovalnim organom.

Javni razpis je predvideval obvezne spremembe, in sicer uvedbo in izvajanje posodobljenih učnih programov (za vse predmete), uvedbo in izvajanje razvoja ključnih kompetenc na način uvajanja novih izvedbenih kurikulov za vse predmete in spremembe, povezane z novimi razvojnimi projekti (za razvoj novih strategij poučevanja in učenja: medpredmetna/nadpredmetna raven kurikularnih povezav) in inovativnimi pobudami posameznikov ali šol. Vse omenjene dejavnosti so potekale sinhronizirano s krovnim projektom. Konzorcij strokovnih gimnazij je v ta namen izvedel tri notranje razpise, na katere so se šole prijavile s svojimi raziskovalnimi projekti.

Obvezne aktivnosti vseh šol v šolskih letih 2008–2014 so bile uvedba posodobljenih učnih načrtov v vseh letnikih gimnazijskih programov in razvoj kompetenc na način izvajanja šolskih razvojnih projektov, ki jih je odobril KSG.

Šolski razvojni projekti so morali doseči naslednje cilje: uvesti večjo fleksibilnost v izvajanje programa (strnjene oblike dela), spreminjati način poučevanja (timsko poučevanje), uvesti državljansko vzgojo v okviru obveznih izbirnih vsebin, spremeniti način izvajanja nekaterih predmetov (npr. informatika), vrednotenje dosežkov (dejavnosti) dijakov, nadaljevati z razvojem koncepta obveznih izbirnih vsebin, uvajati posodobljene učne načrte, intenzivneje in funkcionalno vgrajevati informacijske tehnologije v program in razvijati učiteljevo razvojno-raziskovalno vlogo. Delo je potekalo na raziskovalni način in pri tem smo razvijali tako raziskovalno vlogo učitelja kot dijaka. V okviru teh projektov so nastajali priročniki za delo z nadarjenimi, podjetniška priporočila za organiziranje povezav med šolami in podjetij, raziskovalna dejavnost v povezavi s fakultetami, gledališke predstave, likovni izdelki, plesne predstave ipd. Del dogajanja na šolah bo mogoče videti v okviru zaključne konference v preddverju in na dijaških predstavah v popoldanskem času prvega dne konference.

Za KSG zapisala Vida Vidmar, koordinatorica projekta.